કર્ણાટકની ચૂંટણીનાં પરિણામોની અસર રાજ્યના રાજકારણમાં જોવા મળશે. ભાજપ લોબીમાં ઉત્સાહ વધી ગયો છે. પક્ષના મુખ્યમથકોએ આતશબાજી થઈ રહી છે, જ્યારે ગુજરાતમાં વિધાનસભાની ચૂંટણી પછી કોંગ્રેસના કાર્યકરોમાં જે જોમ આવ્યંુ હતંુ તે થોડું ઓસર્યું છે. કર્ણાટકમાં કોંગ્રેસનું જો સારું પ્રદર્શન રહ્યું હોત તો ગુજરાત કોંગ્રેસના નવા સુકાનીમાં ઉત્સાહ વધારે જોવા મળ્યો હોત અને તેની અસર આગામી લોકસભાની ચૂંટણીમાં જોવા મળત. ગુજરાત કોંગ્રેસમાં વિધાનસભાની ચૂંટણી બાદ લાંબા સમયે ઉત્સાહ દેખાયો હતો. કર્ણાટકની ચૂંટણીના પ્રચારમાં ભાજપ કે કોંગ્રેસમાં ગુજરાતના નેતાઓને કોઈ મોટી જવાબદારી સોંપવામાં આવી ન હતી. ભાજપના નેતાઓ પણ કર્ણાટકની ચૂંટણીના પ્રચારમાં ખાસ ગયા ન હતા, પણ ગુજરાતમાં કર્ણાટકની ચર્ચા ખૂબ રહી હતી. કર્ણાટકની ચૂંટણીનાં પરિણામો બાદ ગુજરાત કોંગ્રેસમાં એક ચર્ચા એવી શરૃ થઈ છે કે કર્ણાટકમાં કોંગ્રેસને સત્તા વિરોધી પરિબળ નડી ગયંુ છે. જોકે આ તો માત્ર રાજકીય અવલોકન જ હોઈ શકે, કારણ કે ગુજરાતમાં છઠ્ઠી વખત ભાજપની સરકાર બની છે, તેને આવું કોઈ પરિબળ નડ્યું નથી. મૂળ વાત એ છે કે ઈલેક્શન મૅનેજમૅન્ટમાં કોંગ્રેસ થાપ ખાઈ જાય છે. ગુજરાત વિધાનસભાની ચૂંટણીમાંથી કોંગ્રેસ હાઈકમાન્ડે આ અંગેની શીખ લેવાની જરૃર હતી. હવે ગુજરાત કોંગ્રેસમાં પણ એવી ચર્ચાનો દોર શરૃ થયો છે કે રાહુલ ગાંધીનું નેતૃત્વ કેમ લોકોમાં સ્વીકાર્ય થતું નથી.